medieval-data/medieval-letters huggingface dataset:
EPISTOLA VIII. MANASSIS ARCHIDIACONI ET CLERI REMENSIS AD LAMBERTUM.
Author: Lambertus Atrebatensis

Reverentissimo domino et Patri LAMBERTO sanctae Atrebatensis Ecclesiae episcopo, R. et MANASSES archidiaconi, L. decanus, R. cantor, et universus Remensis clerus et populus, salutem et auxilium a Domino Jesu.

Charitati vestrae insinuare commodum putavimus reverentissimum patrem et Dominum nostrum Rainoldum archiepiscopum XII Kal. Februarii cum triumpho gloriae viam universae carnis ingressum esse. Unde sanctitatem vestram obnixe exoratam volumus ut ex debitae charitatis praerogativa orationum et auxiliorum vestrorum dexteram ei porrigatis, atque in omnibus locis quibus vos praeesse voluit dispositio divina hoc idem fiere praecipientes, diem depositionis ejus memoriter scribi faciatis. Caeterum cum tanti Patris ac protectoris Ecclesia nostra defensione viduata magnis coepisset laborare periculis, sed et inimici Dei undique terrarum sedentes in insidiis innumeris persecutionibus publice et privatim eam impugnare conarentur, per spiritum consilii finem divina misericordia precibus nostris concessit, quae non patitur nos gravari supra quam possumus, proventum faciens cum tentatione ut sustinere possimus. Secundum itaque sanctorum canonum auctoritatem et ecclesiasticam consuetudinem dominum nostrum Manassem Ecclesiae nostrae praepositum apprime nobis cognitum, cooperante gratia Spiritus sancti omniumque pariter prosequente petitione, in archiepiscopum nobis rapuimus, dominumque nobis ipsum irrefragabiliter constituimus, quippe quem ferventiori studio erga nos et omnem Ecclesiam hactenus exardere plurimum congratulati sumus. Hic siquidem, ut quantum in terris est omnium exspectatissimus, quanto in ipsius inquisitione immoramur, tanto in oculis omnium nostrum gratiosior apparet. Nihil enim aliud est quam ex omnibus bonis quaedam perfecta collecta perfectio. Unde, sicut de beato Martino legitur, nos eum potius contigit rapuisse quam elegisse. Et vestra igitur benignitas et dominatio tum pro ejus honestatis et religionis magnitudine, tum pro petitionis nostrae reverentia, electionem ipsius cum omni devotione suscipiat et confirmet, et ad ea quae oportet agenda vestrum ei auxilium largiatur; quatenus et de profectu animarum et bonorum operum consummatione nostra per vos Remensis gaudeat Ecclesia. Valete. Obiit domnus Raynoldus venerabilis Remorum archiepiscopus anno Dei Christi millesimo nonagesimo quinto, XII Kal. Februarii.
EPISTOLA IX. LAMBERTI AD R. ET M. ARCHIDIACONOS ET CLERUM AC POPULUM REMENSEM.
Author: Lambertus Atrebatensis

Reverendis Patribus et dominis R. et M. archidiaconibus, L. decano, R. cantori, et universo sanctae Remensis Ecclesiae clero et populo, LAMBERTUS, Dei miseratione Atrebatensis episcopus sanctitatis, eorum servus et salutis amator, aeternam in Domino salutem.

Scire volumus dilectionem vestram quoniam prius quam a vobis disceremus diem obitus venerandi Patris nostri domni Rainoldi archiepiscopi, et in nostra Ecclesia et apud Sanctum Vedastum fieri fecimus et per dioecesim nostram ut fiat per congregationes et monachorum et clericorum instabimus. Super electione domni Manasse Remensis Ecclesiae praepositi laudabiliter honorandi et honorabiliter laudandi vobis, sicut patribus nostris, sicut dominis nostris congaudemus, et congaudendo, Deum, qui est verum gaudium omnium fidelium, exoramus quatenus hoc bonum opus ipse qui incoepit perficiat. Electioni isti a vobis factae de persona natalibus et moribus honesta, sicut canonicum est, et libenter assensum praebemus, et caetera quae sanctae Remensi Ecclesiae debemus pro paupertate nostra et pro religione vestra parati sumus in misericordia Dei vobis exhibere. Reverendissimi Patres et domini mei, bene valete in Spiritu sancto paracleto, et pro me sanctitatis vestrae servo orare non dedignemini. Data Atrebati IV, Nonas Februarii

Notes: (officium)
EPISTOLA X. URBANI II PAPAE AD SUFFRAGANEOS ECCLESIAE REMENSIS.
Author: Lambertus Atrebatensis

URBANUS episcopus, servus servorum Dei, dilectissimis confratribus et consacerdotibus Remensis Ecclesiae suffraganeis, salutem et apostolicam benedictionem.

Defuncto venerabili confratre nostro, etc. Vide in Urbano II, Patrologiae t. CLI.
EPISTOLA XI. MANASSIS REMENSIS ELECTI AD LAMBERTUM.
Author: Lambertus Atrebatensis

MANASSES, Dei gratia Remensis electus, LAMBERTO, eadem gratia Atrebatensium episcopo, salutem et obsequium.

Convenientibus in unum voto meo et apostolico praecepto scribo tibi, dilecte mi, ut remoto omni impedimento, omni occasione posthabita, usque ad quintam feriam primae hebdomadis quadragesimae complexibus dilectionis nostrae te ingeras, te praesentes. Promoveri enim ad diaconatum et sacerdotium per impositionem manuum tuarum ardeo et clamo. Venias autem paucis comitantibus, sicut te facturum mihi nuntiavit abbas Sancti Dionysii. Nec hoc dico ut parcam marsupio, sed quia cum pauco comitatu inimicorum terras quietius spero te mecum ad papam transiturum. Communico autem tibi gaudium meum domnum papam et universos qui secum sunt electioni meae congaudere, auctoritate qua vigent eam roborare, in nullo apostolicum brachium se mihi contrahere. Vale.
EPISTOLA XII. URBANI II PAPAE AD CLERUM, MILITES ET PLEBEM REMENSEM.
Author: Lambertus Atrebatensis

URBANUS episcopus, servus servorum Dei, dilectis filiis clero, ordini, militibus et plebi Remis consistentibus, salutem et apostolicam benedictionem.

Affectionis quidem nostrae viscera, etc. Vide ubi supra.
EPISTOLA XIV. URBANI II AD SUFFRAGANEOS ECCLESIAE REMENSIS.
Author: Lambertus Atrebatensis

URBANUS episcopus, servus servorum Dei, dilectis fratribus et coepiscopis HUGONI Suessionensi, LAMBERTO Atrebatensi, PHILIPPO Catalaunensi, GERARDO Morinensi, caeterisque Remensis Ecclesiae suffraganeis, salutem et apostolicam benedictionem

Scripsimus nuper fraternitati vestrae, etc. Vide ubi supra. Tali ergo tamque valida apostolicae auctoritatis et confirmationis astipulatione Remis in ecclesia beatae Mariae semper Virginis dominae nostrae ordinatur domnus Manasses electus archiepiscopus Nonis Martii, prima videlicet tunc temporis Quadragesimae hebdomada a domno Lamberto Atrebatensi episcopo in diaconum. Sabbato autem medianae Quadragesimae a domno Hugone venerabili Suessorum episcopo ordinatur et presbyter in praedicta beatae Mariae ecclesia. Et in subsequenti Dominica, Judica me, Deus, consecratur apud Sanctum Remigium per manus ejusdem domni Hugonis Suessionensis episcopi archiepiscopus, astantibus et manus ei imponentibus domno Elinando Laudunensi episcopo, Rabbodo Noviomensi episcopo, Gerewino Ambianensi episcopo, Lamberto Atrebatensi episcopo, Liettoldo Silvanectensi episcopo. Hoc ordine et modo perficitur ordinatio et consecratio domni Manassis Remensis archiepiscopi anno Dei Christi millesimo nonagesimo quinto, quarto Kal. Aprilis.
EPISTOLA XV POPPONIS METENSIS EPISCOPI AD LAMBERTUM.
Author: Lambertus Atrebatensis

Poppo, per misericordiam Dei Metensis episcopus, dilecto Patri LAMBERTO Atrebatensium gratia Dei episcopo, debitum charitatis in omnibus.

Dilectissimi fratres nobis litteras ostenderunt quas eis misistis; quibus concessimus quidquid rogastis secundum petitionem et eorum voluntatem. Nos itaque suppliciter oramus participes fieri in vestris orationibus, sicut scripsistis nostris fratribus, ut ex mutua dilectione invigilantes communi saluti, tandem valeamus aeterna beatitudine perfrui. Rogamus etiam obnixe vestram benignitatem ut nos apud viros religiosos in nostra persona intime commendetis et apud dominum papam, et ubicunque opus fuerit nos et nostram Ecclesiam, ut in vobis confidimus, in consilio et auxilio sustineatis et defensione, si oportuerit. De nobis vero certus estote per omnia in quibuscunque poterimus nos praebere vobis necessarium ad vestrum honorem et utilitatem dignam. Valete.
EPISTOLA XVI. ROBERTI PERONENSIS ET UXORIS EJUS AD LAMBERTUM.
Author: Lambertus Atrebatensis

LAMBERTO, Dei gratia Atrebatensium episcopo, ROBERTUS Peronensis et uxor sua, debitam dilectionem et subjectionem.

Charitatem vestram piissime deprecamur ut his burgensibus meis cum vino ad Atrebatum tendentibus, quibus Arnulfus et Radulfus de Batpalmis in praeterita hebdomada, pacis soluto foedere, vinum suum abstulerunt, aut sua reddere faciatis, aut vestrum officium impleatis. Valete.
EPISTOLA XVII MANASSIS REMENSIS AD LAMBERTUM
Author: Lambertus Atrebatensis

MANASSES, Dei gratia Remorum archiepiscopus, fratri LAMBERTO Atrebatensi episcopo, salutis et dilectionis plurimum in Domino.

Domnum Manassem Cameracensem electum in octavis Pentecostes, frater charissime, in episcopum Remis consecraturi sumus, ad cujus consecrationem fraternitatis tuae praesentiam invitamus, vobis denuntiantes Atrebatensi Ecclesiae utilissimum fore vos ejus consecrationi interesse. Querela enim illa quam Cameracensis Ecclesia adversus Atrebatensem Ecclesiam habet multum infirmabitur, si illius consecrationi praesentia vestra cooperatrix et testis exhibeatur. Vestrae praeterea dilectioni occultum esse nolumus quia quarta post consecrationem feria nos et Flandrensis comes mediante Ansello de Ribomonte Cameracum conventuri sumus, ut ejecta peste illa de Cameracensi Ecclesia consecratum nostrum in sedem suam Deo propitio constituamus. Vestra igitur vigilantia comitem adeat, quibus potest persuasionibus eum compellat ut Cameracensi Ecclesiae compatiens schismaticum illum ejiciendo subveniat. Valete.
EPISTOLA XVIII. LAMBERTI AD EVRARDUM TORNACENSEM ADVOCATUM.
Author: Lambertus Atrebatensis

Dilecto domino, amico et parochiano suo EVRARDO Tornacensi advocato, LAMBERTUS Dei miseratione Atrebatensis episcopus, aeternam in Domino salutem.

Si sciretis quanta qualique poena puniendi sunt illi qui contra sanctorum Patrum et canonum decreta decimas, et oblationes altarium, quae solis clericis debentur, usurpant, nequaquam altare Sanctae Mariae de Castello usurpare praesumeretis. Quapropter recordamini filiorum Core perditionem, qui, usurpantes ea quae sacerdotibus debebantur, terra eos deglutiente vivi absorpti sunt. Saul quoque rex, quia officium sacrificandi sibi usurpavit, et regnum et vitam a Deo damnatus perdidit. Ozias quoque rex simili de causa a Deo lepra percussus est. Igitur, sicut vestrum non est nec cujuslibet laici in Ecclesia Dei praedicare, baptizare, confessiones suscipere, poenitentias dare, aut sacrificare, ita nullius vestrum est decimas et oblationes altarium sibi vindicare. Quapropter mandamus dilectioni vestrae ut supradictum altare in pace nobis et reddatis et tenere permittatis. Quod si facere nolueritis, sicut in conciliis constitutum est, divinum ibi fieri officium interdicemus. Valete, et quae Dei sunt facite.
EPISTOLA XIX. MANASSIS REMENSIS AD CLERICOS ET ALELMUM DE PASSO.
Author: Lambertus Atrebatensis

MANASSES, Dei gratia Remorum archiepiscopus, clericis et ALELMO DE PASSO, ab errore converti.

Quoniam contempto apostolico decreto, dilectissimo confratri et coepiscopo Lamberto Atrebatensi obedire contempsistis, excommunicationem ab eo in vos factam et apostolica auctoritate corroboratam metropolitana auctoritate prosequimur et confirmamus. Praecipimus ergo vobis ut infra octo dies postquam has litteras videritis ante praedicti confratris nostri praesentiam condignam satisfactionem pro vestra tam audaci rebellione facturi vos praesentetis, et deinceps ei tanquam Patri et episcopo omnino obediatis.
EPISTOLA XX MANASSIS AD CLERUM, PRIMATES ET PLEBEM CAMERACENSEM.
Author: Lambertus Atrebatensis

MANASSES, Dei gratia Remorum archiepiscopus, universis abbatibus, archidiaconis, decanis, et omni clero Cameracensi, comiti B., comiti G. A. T. de Avesnis, cum caeteris primatibus et universo populo Cameracensis Ecclesiae, salutem.

Credimus Cameracensis Ecclesiae miseriam et afflictionem vos jam a multis retro diebus respexisse qua omnium iniquorum diabolus per maledictum illum Gualcherium, cui satellitii sui multam manum accommodat, exercuit et exercet. Credimus etiam ejus Ecclesiae lacrymis vos condescendere et compati tanquam viros misericordiae, tanquam filios obedientiae, tanquam eos qui cum Christi sint, conventionem non habent ad Belial; cujus Ecclesiae filios propter obedientiam domni papae, propter nostrorum et matris suae Remensis Ecclesiae custodiam mandatorum, in omni egestate et nuditate a sedibus suis per maledictum illum pulsos Remis ad nos confugientes in ea qua debuimus charitate suscepimus, diemque illis praefiximus quo domnum Manassem electum suum consecraremus, et e vestigio consecrationis ad vos illum adduceremus, et in manibus vestris tanquam pastorem animarum vestrarum deponeremus. Sed, quia series hujus negotii praesentiam dilecti filii nostri comitis Flandrensium habebat pernecessariam, eum autem, quia aberat, super his ante hac convenire fas non fuit, dilata est ad breve Cameracensis electi quam praefixeramus consecratio. Ut autem interim Cameracensium filiorum nostrorum mederemur desolationi, ex eorumdem postulatione et confratrum nostrorum judicio ad haec confugimus remedia. Potestatem ligandi et solvendi et omne episcopale officium in Cameracensi episcopio administrandi ex apostolica auctoritate et nostra Atrebatensi episcopo contradidimus, etsi reluctanti, eumque in privilegio hujus auctoritatis ad vos remittimus reportantem humeris suis, humeris misericordiae, dispersionem sibi creditarum ovium. Unde vos, dilectissimi, in spiritu misericordiae, in spiritu compassionis convenio et apostolica auctoritate et nostra praecipiendo obtestor ut et episcopo, cui commisimus omnem subjectionem exhibeatis, et Cameracensibus clericis propter custodiam mandatorum Dei a sedibus suis pulsis cum omni integritate et quiete habere faciatis quidquid de rebus Cameracensis episcopii et communitatis fratrum et illorum schismaticorum, qui adhuc cum illo Satanae membro Cameraci remorantur, in comitatibus vestris seu in virtute vestra alicubi situm est. Hoc autem in remissionem peccatorum vestrorum vobis praecipiendo praecipio. Reminiscimini, filii, quia in hanc causam gladium portatis. Pensate, dilectissimi, quia haec est via in eam quae coelestis est Jerusalem. Venite, filii, audite me, quia hic est timor Dei quem doceo vos. Valete.
EPISTOLA XXI. HUGONIS LUGDUNENSIS EPISCOPI AD LAMBERTUM.
Author: Lambertus Atrebatensis

HUGO, sanctae Lugdunensis Ecclesiae servus, reverentissimo fratri LAMBERTO Atrebatensi episcopo, salutem.

Curamus innotescere vestrae dilectioni sororem nostram in Christo Emmam, etc. Vide in Hugone Lugdunensi, Patrologiae t. CLVII.
EPISTOLA XXII. HUGONIS SUESSIONENSIS AD LAMBERTUM.
Author: Lambertus Atrebatensis

LAMBERTO, Dei gratia Atrebatensium episcopo, HUGO Suessorum episcopus, salutem et in Christo dilectionem.

Mitto fraternitati vestrae istum parochianum nostrum Herimarum nomine, ut ei denarios de quatuor carratis vini, quos Gormarus et Reinerus filius ejus debent et injuste detinent, reddi faciatis. Audivimus illum velle ire Jerusalem. Sed prohibeat paternitatis vestrae prudentia ne pecuniam istius secum deferat. De rapina enim non est facienda eleemosyna. Istud etiam prohibitum esse scitis a domino papa, ne quis in hac via alterius substantiam deferat. Praecor igitur dilectionem vestram quod, nisi debitum reddiderint, justitiam de eis quae pertinet ad vos pro amore meo huic faciatis. Valete.
EPISTOLA XXIII. RADBODONIS TORNACENSIS AD LAMBERTUM.
Author: Lambertus Atrebatensis

LAMBERTO Dei gratia Atrebatensium venerabili episcopo, RADBODO humilis Tornacensium praesul, salutem et dilectionem in Domino.

Antiquus humani generis inimicus invidiae facibus accensus pacem Ecclesiae, quam suis fraudibus nocivam intelligit esse, omni conatu nititur perturbare. Sed illi, episcopos dico, quibus commissus est baculus ad tuendum Christianum ovile, incursantes lupos a dominicarum ovium laesione debent arcere. Nec solum specialiter nobis commissis justum est nos custodire, curam impendere, verum etiam alienis charitatis affectu et pietatis studio oportet invigilare. Moveat igitur pietatem vestram monachorum sancti Amandi lacrymabilis querimonia et injustissime a subditis nostris eis illata exsecrabilis injuria. Nuper etenim mihi per eos transeunti non sine multa animi contritione et copiosa lacrymarum effusione, gemitu etiam ab intimis penetralibus educto verba interrumpente, conquesti sunt terrarum suarum violentas depraedationes, hominum saevissimas verberationes, poenales incarcerationes, et usque ad novissimum quadrantem intolerabiles redemptiones; quae omnia inferri sibi ab Anselmo et ejus dapifero Rainero lacrymabiliter ingemiscunt. Ego autem haec audiens de pravitate vestri parochiani doleo, dolens reclamo, reclamans consilium et auxilium vestrum supplex imploro, scilicet ut eum ad satisfaciendum propria excommunicatione compellatis, et mihi eum excommunicandi licentiam concedatis; qui nisi ad satisfactionem venerit, monachi et sanctorum reliquiis in terram depositis in hujus rei ultionem Deum invocabunt, et Anselmum cum suis fautoribus maledictionibus et exsecrationibus anathematizabunt. Valete.
EPISTOLA XXIV. MANASSIS CAMERACENSIS AD LAMBERTUM.
Author: Lambertus Atrebatensis

LAMBERTO, Dei gratia Atrebatensium episcopo, MANASSES eadem gratia Cameracensium episcopus, salutem et mutuam dilectionem in Christo.

Amorem et fraternitatem tuam deprecor quatenus benedictionem ecclesiarum et reconciliationem per praesentem legatum mihi mittas. Ego enim instanti die dominica, Dei annuente clementia, ecclesiam consecrare disposui, et ut amicus ab amico officio nostro necessaria a te quaerere non dubitavi. Vale.
EPISTOLA XXV. LAMBERTI AD FRATRES WATINENSIS MONASTERII.
Author: Lambertus Atrebatensis

LAMBERTUS, Dei miseratione Atrebatensis episcopus, domno BERNOLDO praeposito, RICHOARDO decano, caeterisque Watinensis monasterii fratribus, omnia honeste et secundum ordinem facere.

Cum liqueat sanctorum canonum auctoritatibus aliquem clericum in alterius episcopatu sine commendatitiis episcopi sui litteris non pergere nec debere recipi, miramur prudentiam vestram satis et super non debentem transgredi sed conservare canones, Ecclesiae nostrae thesaurum, domnum scilicet Achardum filium nostrum et Sanctae Mariae praepositum, tam incidenter tamque illicite rapuisse. Perpendentes itaque patrem nostrum Damasum papam in hujusmodi violatores auctoritatem quae vos non latet sententiam dantem, dilectum fratrem nostrum, quem contra fas et causa rationabili carentem, et cum necesse non sit canonicum fieri, canonicum quem male et inhoneste recepistis, bene et honeste usque ad Dominicam Populus Sion reddendum procurate. Fratrem vero Achardum vobis testibus sicut canonicum convenimus quatenus usque ad eumdem terminum pro tam gravi culpa satisfacturus adveniat. Sin autem Scripturarum auctoritatibus nostrique metropolitani et coepiscoporum nostrorum consilio positi quae ei convenit sententiae gladium in eum exeremus, vosque pro inobedientibus Spiritui sancto, cui contraire nefas est, deinceps habebimus.
EPISTOLA XXVI. GERARDI MORINORUM EPISCOPI AD LAMBERTUM.
Author: Lambertus Atrebatensis

Domino ac venerabili LAMBERTO Atrebatensi episcopo, GERARDUS Morinorum episcopus, salutem in Domino Jesu.

Mittimus clericum istum Tainboldum nomine vestrae sanctitati quatenus eum ad ordinem sacerdotii promoveatis. Valete.
EPISTOLA XXVII. HUGONIS SUESSIONENSIS EPISCOPI ET ANSELLI BELVACENSIS ELECTI AD LAMBERTUM.
Author: Lambertus Atrebatensis

LAMBERTO, Dei gratia Atrebatensi episcopo, HUGO gratia Dei Suessionensis episcopus et ANSELLUS Belvacensis electus, salutem in Domino Jesu.

De negotiis nostris familiariter, utpote consanguinei et amici, tractantes, summam consiliorum et actuum nostrorum a te dirigendam in honestum finem obnixius exposcimus, quem eminenti sapientia praeditum in multis magnisque consultationibus cognovimus. Et quoniam tibi familiariter loqui volumus, nec litteris omnia explicare sufficimus, precamur benignitatem tuam ut in oppidum nobis occurras quod Mirelli mons dicitur, et in tua dioecesi situm tuae urbi proximum habetur, XVI. Kal. Januarii primo diluculo adesto nobis. Vale.
EPISTOLA XXVIII. GEREWINI AMBIANENSIS AD LAMBERTUM.
Author: Lambertus Atrebatensis

GEREWINUS, Dei gratia Ambianensium episcopus, venerabili LAMBERTO Atrebatensium praesuli, cum Christo perenniter gloriari.

Ex precatu domni Hugonis Cluniacensis abbatis, cui a cunctis fidelibus obtemperandum, vestrae mandamus fraternitati quatenus hos quatuor monachos cum uno clerico ordinibus quos petierint vice nostra sublimetis. Non enim ad praesens, quibusdam obsistentibus causis, ordines facere disposui. Vale.
EPISTOLA XXIX. LAMBERTI AD GERARDUM MORINENSEM EPISCOPUM.
Author: Lambertus Atrebatensis

Honorabili domino GERARDO, Dei gratia Morinensi episcopo, LAMBERTUS, Dei miseratione Atrebatensis episcopus, aeternam in Domino salutem.

Reverentiae vestrae auctoritatem in Adventu Domini adientes, conquesti sumus super domno Achardo praeposito et canonico nostro quod inobediendo a nobis recedens in vestro episcopatu non canonice detinetur, et ut nobis restitueretur, nec a quoquam vestra permissione ordinaretur, ut auctoritas exigit, plurimum precati sumus; unde vestra prudentia nos conclamantes minime exaudivit. Nunc vero per praesentes litteras nostras vestram misericordiam convenire fraterna pietate cogimur, precantes ut ovem nostram, quae inobediendo a grege deviavit, usque ad sancti Pauli Conversionem auctoritate vestra reddi praecipiatis. Sin autem, sciatis nos in praesentia magistrorum nostrorum exinde proclamaturos et justitiam Deo auxiliante consecuturos. Quid de hujusmodi clericis episcopis suis inobedientibus et ad alias Ecclesias transmigrantibus Leo magnus papa et doctor decreverit advertere sicut professi sumus, non negligamus. Ait enim: Alienum clericum invito episcopo suo nemo suscipiat, nemo sollicitet, nisi forte ex placito charitatis id inter dantem accipientemque conveniat. Nam gravis injuriae reus est qui de fratris Ecclesia id quod est utilius aut pretiosius audet vel abjicere vel tenere. Itaque si intra provinciam res agitur, transfugam clericum ad Ecclesiam suam metropolitanus compellet redire. Item de eodem in concilio Carthaginensi, cap. 20, ut clericum alienum nisi concedente proprio episcopo nemo audeat vel retinere vel promovere in Ecclesia sibi credita.Item perpendere debemus ex auctoritate ejusdem concilii, cap. 15, ut laici contemptores canonum excommunicentur, clerici vero honore priventur. Cum igitur sanctorum auctoritas laicos contemptores canonum excommunicet, clericos vero honore privet, miramur vero nec nobis nec Ecclesiae nostrae, matri vestrae, adhuc quod fraternum et episcopale est fecisse. Bene valete.
EPISTOLA XXX. HUGONIS SUESSIONENSIS AD LAMBERTUM.
Author: Lambertus Atrebatensis

Dilectissimo confratri, imo Patri, LAMBERTO Atrebatensium venerabili episcopo, HUGO Dei gratia Suessorum episcopus, salutem et gloriam in Domino.

Ab illo rebelli et sacrilego Sancti-Medardensi, non abbate, sed invasore, post primam injuriam iterum injuriari et indignius contemni me coram vestra dilectione ingemisco. Nam quo modo Remis vestro aliorumque coepiscoporum decreto firmatum fuit ad satisfaciendum mihi sprevit. Vestram igitur maximam mihi et charissimam fraternitatem peto ut secundum quod de inobediente et perverso faciendum fore condecrevistis, furem illum et latronem et non poenitentem et a me excommunicatum excommunicetis. In idipsum namque opem vestram mihi pariter promisistis. Vale. Hoc ergo die instantis Coenae Dominicae quaeso faciatis.
EPISTOLA XXXI. LAMBERTI AD CLEMENTIAM FLANDRIAE COMITISSAM.
Author: Lambertus Atrebatensis

LAMBERTUS, Dei miseratione Atrebatensis episcopus, honorabili dominae suae CLEMENTIAE, Flandrensium comitissae, salutem et obsequium cum orationibus.

Nobilitati vestrae notum fieri volumus quosdam peregrinos parochianos nostros Roma venientes omnes extraneas terras quiete transisse. Tandem in vestra terra pervenientes a praeposito vestro G. apud Batpalmas depraedati sunt. Nos vero ministerium quod ad nos pertinet facere volentes, mandavimus ei ut libere vel per fidejussionem quod injuste in pace abstulerat redderet. Illum hoc facere renuentem in Coena Domini excommunicavimus. Nunc autem misericordiam vestram exoramus ut secundum pacem istiusmodi hominem tractetis et peregrinis sua reddi faciatis. Quod si redditum non fuerit, nos statuta pacis mutare non valentes, totum castrum in quo hoc facinus et alia multa facinora acta sunt in bannum mittemus. Vale.